Suruhanjaya Hak Asasi Manusia Malaysia

Suruhanjaya Hak Asasi Manusia Malaysia (Tulisan Jawi: سوروهنجاي حق اساسي مأنسي مليسيا; singkatan SUHAKAM) ialah sebuah institusi hak asasi manusia negara Kebangsaan. Ia ditubuhkan oleh Parlimen Malaysia di bawah Akta Suruhanjaya Hak Asasi Manusia Malaysia 1999 (Akta 597) yang telah diwartakan pada 9 September 1999 Akta SUHAKAM di laman sesawang SUHAKAM dan mula beroperasi pada April 2000 .  

SUHAKAM telah memulakan operasi di sebuah kabin di Kementerian Luar Negeri (Wisma Putra) sebelum berpindah ke premisnya sendiri di Menara Tun Razak di Jalan Raja Laut, Kuala Lumpur pada 24 November 2000. Pada Januari 2011, SUHAKAM telah berpindah ke premis baharu iaitu di Menara TH Perdana di Jalan Sultan Ismail, Kuala Lumpur. Pada Oktober 2025, SUHAKAM berpindah ke premis terbaharunya iaitu di Menara Aras Raya, Jalan Raja Laut, Kuala Lumpur. 

Pejabat Pesuruhjaya Kanak-Kanak telah ditubuhkan di dalam SUHAKAM, di bawah Akta yang sama sejak 23 Ogos 2019. Pesuruhjaya Kanak-kanak memberi tumpuan kepada promosi dan perlindungan hak kanak-kanak termasuk hak kanak-kanak orang asli, pendatang, pelarian, tanpa izin, tanpa kerakyatan dan kanak-kanak kurang upaya, yang semuanya disokong oleh Konvensyen Hak Kanak-kanak Pertubuhan Bangsa-Bangsa Bersatu.

 Pesuruhjaya SUHAKAM 

Berikut ialah senarai terkini barisan Pesuruhjaya SUHAKAM:

 Dato’ Seri Mohd Hishamudin Md Yunus, Pengerusi
 Datuk Hajah Mariati Robert, Naib Pengerusi
 Dr. Farah Nini Dusuki, Ketua Pesuruhjaya Kanak-kanak
 Dato' Ahmad Azam bin Ab Rahman
 Datuk Tay Lee Ly
 Dr. Zufar Yadi Brendan Abdullah, Pesuruhjaya Kanak-kanak
 Dr. Mohd Al Adib bin Samuri, Pesuruhjaya Kanak-kanak
 Tuan Abdul Kadir Jailani bin Ismail
 Puan Melissa Mohd Akhir, Pesuruhjaya
 Puan Bathmavathi a/p K. Krishnan
 Tuan Dahim Anak Nadot

Fungsi dan kuasa SUHAKAM
Fungsi SUHAKAM seperti yang dinyatakan dalam Seksyen 4(1) Akta SUHAKAM ialah:

 untuk menggalakkan kesedaran dan menyediakan pendidikan yang berkaitan dengan hak asasi manusia;
 untuk menasihati dan membantu Kerajaan dalam menggubal undang-undang dan prosedur dan mengesyorkan langkah-langkah yang perlu diambil;
 untuk mengesyorkan kepada Kerajaan berkenaan penyertaan perjanjian dan instrumen antarabangsa lain dalam bidang hak asasi manusia;
 untuk menyiasat aduan mengenai pelanggaran hak asasi manusia.

Seksyen 4(4) Akta memperuntukkan bahawa Perisytiharan Hak Asasi Manusia Sejagat 1948 (UDHR) hendaklah diambil kira selagi mana ia tidak bercanggah dengan Perlembagaan Persekutuan. Ini bermakna apa sahaja hak dan kebebasan yang tidak disebut dalam Bahagian II tetapi dirujuk dalam UDHR perlu dipertimbangkan dengan syarat tiada percanggahan dengan Perlembagaan Persekutuan.

Fungsi menyiasat aduan mengenai pelanggaran hak asasi manusia adalah tertakluk kepada syarat yang dikenakan oleh Seksyen 12 di mana ia memberi kuasa kepada SUHAKAM untuk bertindak atas usulnya sendiri untuk menyiasat dakwaan pelanggaran hak asasi manusia, selain bertindak atas aduan yang dikemukakan kepadanya. SUHAKAM, bagaimanapun, tidak boleh menyiasat aduan yang menjadi perkara prosiding yang belum selesai di mahkamah undang-undang atau yang akhirnya diputuskan oleh mana-mana mahkamah. Siasatan sedemikian perlu dihentikan jika perkara yang disiasat dibawa ke mahkamah.

Di bawah seksyen 4(2), Suruhanjaya diberi kuasa untuk melakukan perkara berikut:

 untuk menjalankan penyelidikan dengan menjalankan program, seminar dan bengkel serta menyebarkan dan mengedarkan hasil penyelidikan tersebut;
 untuk menasihati Kerajaan dan/atau pihak berkuasa yang berkaitan tentang aduan terhadap mereka dan untuk mengesyorkan langkah-langkah yang sesuai untuk diambil;
 untuk mengkaji dan mengesahkan sebarang pelanggaran hak asasi manusia;
 untuk melawat tempat tahanan mengikut prosedur seperti yang ditetapkan oleh undang-undang yang berkaitan dengan tempat tahanan dan untuk membuat syor yang perlu;
 untuk mengeluarkan kenyataan media mengenai hak asasi manusia apabila perlu
 untuk menjalankan aktiviti yang sesuai mengikut keperluan.

 Rujukan 

Pautan luar
Laman rasmi SUHAKAM
Laporan tahunan SUHAKAM 2000 - 2023 


Kategori:Jabatan Perdana Menteri Malaysia
Kategori:Pertubuhan hak asasi manusia di Malaysia
Kategori:Pertubuhan pemerhati pilihan raya di Malaysia
Kategori:Penubuhan 2000 di Malaysia